นายแบงก์ไม่วางใจพิษไข้หนักสหรัฐ
เศรษฐกิจยังไม่ฟื้นค่าเงินอ่อนไทยพาณิชย์เชื่อโดนลดเครดิต
20 ส.ค. 2554

เศรษฐกิจยังไม่ฟื้นค่าเงินอ่อนไทยพาณิชย์เชื่อโดนลดเครดิต
นายแบงก์ยังไม่วางใจเศรษฐกิจสหรัฐ ไทยพาณิชย์หวั่นเครดิตพัง
นายปรีดี ดาวฉาย รองกรรมการผู้จัดการอาวุโส ธนาคารกสิกรไทย เปิดเผยว่า แม้เศรษฐกิจสหรัฐจะมีการผ่านเพดานหนี้เป็น 2.2 ล้านล้านเหรียญสหรัฐ แต่เชื่อว่าเศรษฐกิจขั้นพื้นฐานยังไม่มีการเปลี่ยนแปลง ทำให้มองว่าเศรษฐกิจที่ฟื้นตัวขึ้นนั้นอาจยังไม่ชัดเจน แม้จะมีการปรับเพดานหนี้ดังกล่าวก็เชื่อว่าเศรษฐกิจสหรัฐยังคงไม่ฟื้นตัว รวมไปถึงแนวโน้มค่าเงินเหรียญสหรัฐจะยังอ่อนค่าลงอย่างต่อเนื่อง
ขณะที่ประเทศไทยนั้นคงต้องเฝ้าระวังและจับตาเงินทุนไหลเข้าอย่างใกล้ชิด ซึ่งจากเงินทุนที่ไหลเข้ามายังประเทศดังกล่าว อาจทำให้ค่าเงินบาทแข็งค่าขึ้นอย่างต่อเนื่อง
ด้านนายสมเกียรติ ศิริชาติไชย รองกรรมการผู้จัดการ ธนาคารกสิกรไทย กล่าวว่า แม้เศรษฐกิจในสหรัฐและยุโรปจะยังคงฟื้นตัวไม่ชัดเจนนั้น แต่ก็ยังคงเชื่อว่าเศรษฐกิจไทยจะขยายตัวได้ถึง 4% ในปีนี้ รวมไปถึงทางธนาคารจะมีการติดตามสถานการณ์ทางเศรษฐกิจอย่างใกล้ชิดเพื่อประเมินสถานการณ์ต่อไป
ด้านศูนย์วิจัยเศรษฐกิจและธุรกิจ ธนาคารไทยพาณิชย์ (EIC) รายงานว่า รัฐสภาสหรัฐลงมติผ่านร่างกฎหมายเพื่อปรับขึ้นเพดานหนี้สาธารณะอีกราว 2.4 ล้านล้านเหรียญสหรัฐ และปรับลดการขาดดุลการคลังลงรวม 2.8 ล้านล้านเหรียญสหรัฐ ตลอดช่วง 10 ปีข้างหน้า แม้จะทำให้ความกังวลเกี่ยวกับการผิดนัดชำระหนี้ของสหรัฐน่าจะหมดไป เพราะทำให้สหรัฐสามารถกู้เงินมาใช้ได้อย่างเพียงพอ
ประเด็นที่ยังมีความเสี่ยงของสหรัฐที่เป็นคู่ค้าหลักของไทย คือ การลดอันดับความน่าเชื่อถือของตราสารหนี้สหรัฐ ที่บริษัทจัดอันดับความน่าเชื่อถือ Standard and Poor’s (S&amp;P) ยังคงอยู่ระหว่างการทบทวนอันดับความน่าเชื่อถือของตราสารหนี้รัฐบาลสหรัฐ โดยมีโอกาสถึง 50:50 ที่จะมีการปรับลดอันดับความน่าเชื่อถือลง โดย S&amp;P ประเมินว่าสหรัฐอาจต้องลดการขาดดุลการคลังลงถึงราว 4 ล้านล้านเหรียญสหรัฐ จึงจะเพียงพอต่อการรักษาเสถียรภาพการคลัง 
ทั้งนี้ การปรับลดอันดับความน่าเชื่อถือ หากเกิดขึ้นอาจมีผลให้ตลาดผันผวนในระยะสั้นในเรื่องค่าเงินอ่อนค่า ผลตอบแทนของพันธบัตรอาจผันผวนหนัก แต่ในระยะยาวผลกระทบอาจไม่มากนัก แต่ไม่น่าจะเกิดการเทขายพันธบัตรสหรัฐเพื่อไปถือสินทรัพย์อย่างอื่น